**ΟΛΟΙ ΣΤΗΝ ΑΠΕΡΓΙΑΚΗ ΣΥΓΚΕΝΤΡΩΣΗ ΤΗΝ ΚΥΡΙΑΚΗ 1η ΜΑΗ**

**ΣΤΟ ΣΥΝΤΑΓΜΑ ΣΤΙΣ 10:30**

Σημαίες τώρα σε ντύσανε,

παιδί μου εσύ κοιμήσου.

Κι εγώ τραβώ στ’ αδέρφια σου

και παίρνω τη φωνή σου. «Επιτάφιος» Γιάννης Ρίτσος

Μελοποίηση Μίκης Θεοδωράκης

Ο ΠΜΣ καλεί όλες τις συναδέλφισες και τους συναδέλφους να τιμήσουν με τη συμμετοχή τους και το τραγούδι τους τη παγκόσμια μέρα της εργατικής τάξης. Τους καλεί στην πάλη για τα σύγχρονα δικαιώματά μας στην εργασία, τον πολιτισμό, την υγεία, την παιδεία, την ασφάλιση, την πρόνοια. Σ’ αυτό τον αγώνα είμαστε όλοι μαζί όπως αποδείξαμε όλο το προηγούμενο διάστημα της πανδημίας.

Η ρίζα των προβλημάτων που ζούμε όπως τα ανύπαρκτα εργασιακά δικαιώματα, η ακρίβεια, η ανεργία, η ενεργειακή κρίση, η καταστολή, είναι κοινή με αυτή που φέρνει τους πολέμους και τις επεμβάσεις, δηλαδή, η ανάγκη των επιχειρηματικών ομίλων για περισσότερα κέρδη σε όλα τα μήκη και τα πλάτη της Γης, με το οποιοδήποτε κόστος.

Συναδέλφισες και συνάδελφοι ελάτε να γιορτάσουμε μαζί με τα εκατοντάδες συνδικάτα, σωματεία, συλλόγους και φορείς αυτή την ιστορική μέρα που ενώνει σαν ένα κόκκινο νήμα τους αγώνες των ανθρώπων του μόχθου στο διάβα των ετών.

Από την αιματοβαμμένη εξέγερση των εργατών του Σικάγο για οκτάωρο και καλύτερες συνθήκες εργασίας το Μάη του 1886, την Πρωτομαγιά του 1936 στη Θεσσαλονίκη, όταν η μεγάλη απεργία των καπνεργατών πνίγηκε στο αίμα από τις δυνάμεις καταστολής μέχρι την Πρωτομαγιά του 1944 στην Καισαριανή, όταν οι ναζιστικές δυνάμεις κατοχής εκτέλεσαν 200 κομμουνιστές. Από τους σημαντικούς εργατικούς αγώνες των τελευταίων χρόνων και την εμβληματική μεγαλειώδη διαδήλωση της Πρωτομαγιάς του 2020 στο Σύνταγμα που ο Σύλλογός μας έδωσε το παρόν με την Τέχνη του.

Η φετινή Πρωτομαγιά σημαδεύεται από τον πόλεμο στην Ουκρανία μετά από την απαράδεκτη δολοφονική ρωσική εισβολή. Όσες προφάσεις και αν κάθε φορά βρίσκουν οι κυβερνήσεις γνωρίζουμε καλά πως οι πολεμικές επεμβάσεις γίνονται για τον έλεγχο των πλουτοπαραγωγικών πηγών και των δρόμων μεταφοράς τους, για τους ανταγωνισμούς της Ρωσίας και των ΗΠΑ, ΝΑΤΟ, ΕΕ.

Οι συνέπειες είναι ήδη πολύ βαριές για τον ουκρανικό αλλά και το ρωσικό λαό, όπως και για τους λαούς όλου του κόσμου. Μακελειό σε ανθρώπινες ζωές, εκατομμύρια πρόσφυγες και ξεριζωμένοι από τον τόπο τους. Στις χώρες της Ευρώπης αυξάνονται οι δαπάνες για τους πολεμικούς εξοπλισμούς που τους πληρώνουν οι ίδιοι οι λαοί, εξαπλώνεται η ενεργειακή ακρίβεια και η φτώχεια.

Η Ελλάδα εμπλέκεται άμεσα στον πόλεμο, με ευθύνη της κυβέρνησης της ΝΔ αλλά και των προηγούμενων κυβερνήσεων αφού όλοι τους έχουν γεμίσει την χώρα με αμερικανο-νατοϊκές στρατιωτικές βάσεις. Γι’ αυτό και στην φετινή Πρωτομαγιά πρέπει να βροντοφωνάξουμε: *Άμεση απεμπλοκή της χώρας από τον πόλεμο των ληστών.*

Ταυτόχρονα, με ιδιαίτερη ανησυχία παρακολουθούμε την προέκταση αυτής της σύγκρουσης και στο πεδίο του Πολιτισμού. Υπάρχει μια ενορχηστρωμένη προσπάθεια να μετατραπεί ο Πολιτισμός από συνώνυμο του ανθρωπισμού, της παιδείας και της ειρήνης σε πολεμικό εργαλείο.

Η ωμή απαγόρευση κλασικών έργων από σκηνές σε όλη την Ευρώπη και στην Ελλάδα, η ιδεολογική τρομοκράτηση και στοχοποίηση όποιου καλλιτέχνη δεν αποδέχεται το κυρίαρχο αφήγημα, όπως είδαμε σε πολλές περιπτώσεις τραγουδιστών και Μουσικών Συνόλων, δείχνει ξεκάθαρα τα όρια της δημοκρατίας και της ελευθερίας αυτού του συστήματος όπως είχαμε δει και με την οδηγία της ΕΕ για τη λογοκρισία στην Τέχνη. Δείχνει πώς αντιλαμβάνονται το περιεχόμενο και το ρόλο της Τέχνης αυτοί που τα δύο χρόνια της πανδημίας αφήσανε επί της ουσίας τους καλλιτέχνες επί ξύλου κρεμάμενους, δίνοντάς τους κάποια ψίχουλα και αυτά μετά από πολλές και σημαντικές κινητοποιήσεις του κλάδου.

Μπροστά μας έχουμε τη μάχη της επιβίωσης από την ακρίβεια στην ενέργεια και όλα τα προϊόντα ως απόρροια της πράσινης μετάβασης, του πληθωρισμού, της ανάπτυξης και βέβαια των συνεπειών του πολέμου. Έχουμε τη μάχη της υπογραφής Σ.Σ.Ε. σε όλους τους χώρους (ΕΡΤ, Λυρική, Δήμους, μικρά - μεσαία μαγαζιά), έχουμε τη μάχη για όλα προβλήματα που αντιμετωπίζει ο κλάδος και ο κάθε συνάδελφος ξεχωριστά.

*Ενώνουμε τις φωνές μας και τη μουσική μας με όλους τους εργαζόμενους και το λαό!*

*Κάνουμε την Τέχνη μας όπλο στα χέρια των πολλών*

*για να σπάσουμε τις αλυσίδες της εκμετάλλευσης!*

*Γινόμαστε ένα με τους εργάτες όλου του κόσμου για να μην*

*«σκοτώνονται οι λαοί για του αφέντη το φαΐ».*

**ΖΗΤΩ Η ΕΡΓΑΤΙΚΗ ΠΡΩΤΟΜΑΓΙΑ**

**ΟΛΟΙ ΣΤΗΝ ΑΠΕΡΓΙΑΚΗ ΣΥΓΚΕΝΤΡΩΣΗ ΤΗΝ ΚΥΡΙΑΚΗ 1η ΜΑΗ ΣΤΟ ΣΥΝΤΑΓΜΑ ΣΤΙΣ 10:30**